
	Относно Раздел 1 „Проблем/проблеми за решаване“:
Предлагаме разделът да започне с кратко и ясно формулиране на проблем в т. 1 и след това да бъде представена неговата обосновка, включително причините за възникването му, неговият обхват и последиците от липсата на регулаторна намеса. Следва акцентът да се постави върху практическите последици за засегнатите страни, вместо единствено върху констатацията за липса на нормативна уредба. Смятаме, че в уместно изрично да бъдат посочени рискът от налагане на неправомерна финансова тежест върху бизнеса за периода 2005–2012 г., както и липсата на действащ финансов механизъм, който да гарантира обезвреждането на флуорсъдържащите парникови газове, съдържащи се в излязлото от употреба електрическо и електронно оборудване.
Наред с това, в т. 1.1 е добре да бъдат представени конкретни числови показатели, статистически данни или обосновани прогнозни оценки относно очакваните количества отпадъци на национално ниво, както от фотоволтаични панели, така и от хладилно и климатично оборудване, и приблизителният брой на засегнатите задължени лица и икономически оператори в страната.
Относно Раздел 2. „Цели“:
Предлагаме целите да бъдат кратко дефинирани и преформулирани, като се насочат към постигането на конкретни, измерими резултати, а не единствено към транспониране на европейското законодателство и прилагане на съответните европейски актове. Следва да бъдат определени по ясен и измерим начин, така че да позволяват проследяване на тяхното изпълнение.
В тази връзка целите следва ясно да отразяват очаквания ефект на национално ниво, а именно осигуряване на правна сигурност и предвидимост за бизнеса чрез ясно разпределяне на финансовата отговорност за отпадъците, както и ограничаване на въздействието върху околната среда чрез създаване на механизъм за финансиране на третирането на флуорсъдържащите парникови газове.
Относно раздел 3 „Заинтересовани страни“:
Заинтересованите страни са посочени твърде общо, без да е направено разграничение между пряко и косвено засегнатите лица. Предлагаме списъкът да бъде конкретизиран, като изрично се посочат производителите и вносителите на фотоволтаично оборудване и на охлаждаща, климатична и термопомпена техника като преки адресати на предлаганите промени.
Също така, притежателите на отпадъци следва да бъдат разграничени на домакинства и бизнес потребители, тъй като за тях се прилагат различни правила за финансиране. Към институционалните заинтересовани страни предлагаме да бъдат включени и Изпълнителната агенция по околна среда (ИАОС) и регионалните инспекции по околната среда и водите (РИОСВ) с оглед на техните контролни и административни функции.
Относно раздел 4 „Варианти на действие. Анализ на въздействията”:
Двата варианта на действие следва да бъдат разгледани по-подробно, така че да позволяват реално сравнение на техните въздействия.
По отношение на Вариант 1 „Без действие“ отрицателните последици до голяма степен преповтарят изложението на проблемите в Раздел 1, без да анализират конкретното им отражение върху отделните заинтересовани страни. Не е обоснован и изводът, че въздействието върху малките и средните предприятия не се различава от това върху останалите икономически оператори, тъй като подобни финансови задължения могат да окажат по-съществено влияние именно върху МСП.
По отношение на Вариант 2 описанието е твърде общо и не съдържа информация за същността на предлаганите нормативни промени. Необходимо е ясно да бъдат представени основните механизми, които се въвеждат, включително разпределянето на отговорността за разходите по управление на определени отпадъци от фотоволтаични панели, както и включването на разходите за третиране на флуорсъдържащите парникови газове в съществуващите механизми за финансиране. Без подобна конкретизация не може да бъде извършен обоснован анализ на икономическите, социалните и екологичните въздействия на предложения вариант.
Относно раздел 6.1. „Промяна в административната тежест“:
Посочено е, че предлаганите промени не оказват влияние върху административната тежест. Това твърдение следва да бъде мотивирано и подкрепено с аргументи.
Относно раздел 6.4. „Въздейства върху микро-, малките и средните предприятия“:
Препоръчваме да се извърши реален анализ на въздействието върху микро-, малките и средните предприятия. Следва да се оцени как предлаганите промени ще се отразят на тяхната дейност, включително дали водят до допълнителни финансови и административни задължения и дали са необходими мерки за улесняване на тяхното адаптиране.

	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.
**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.
***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.
****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

